《吊古行》
宋代·于石

苍梧之南湘水头，烟波逐客增离忧。
重瞳孤坟閟白日，双娥贞离摇清秋。
江空夜开鬼对泣，泣罢仍为鼓瑶瑟。
瑟声渐杳江声长，丹枫坠影天霜白。
临江被发招帝魂，拔剑欲断东流奔。
东流无穷帝不返，呜呼薄俗无由敦。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。